b"\n_START_ARTICLE_\nL\xc3\xadnia R11\n_START_SECTION_\nHist\xc3\xb2ria\n_START_PARAGRAPH_\nA la hist\xc3\xb2ria de la l\xc3\xadnia de Barcelona a Portbou es poden observar clarament tres etapes: el primer tram obert al p\xc3\xbablic entre Barcelona i Granollers, la prolongaci\xc3\xb3 fins a Girona i, finalment, la connexi\xc3\xb3 amb Fran\xc3\xa7a, a la frontera de Portbou._NEWLINE_El 1854 s'inaugurava el ferrocarril de Barcelona a Granollers, la tercera l\xc3\xadnia ferrovi\xc3\xa0ria de Catalunya, i molt aviat se'n decid\xc3\xad la prolongaci\xc3\xb3 vers al nord i la frontera. El 1860 entr\xc3\xa0 en servei l'ampliaci\xc3\xb3 fins a Ma\xc3\xa7anet de la Selva. Poc despr\xc3\xa9s, la l\xc3\xadnia de l'interior ja enlla\xc3\xa7ava amb la l\xc3\xadnia de la Costa (que arrib\xc3\xa0 a Ma\xc3\xa7anet el 1861). Les dues empreses es van fusionar sota el nom de Camins de Ferro de Barcelona a Girona i la l\xc3\xadnia va arribar a Girona el 1862._NEWLINE_El 1875 es va fundar la Companyia dels Ferrocarrils de Tarragona a Barcelona i Fran\xc3\xa7a, i tot seguit es varen reprendre les obres de la prolongaci\xc3\xb3 cap a Fran\xc3\xa7a. Al final de 1877 ja s'arribava a Figueres i a principis del 1878 a Portbou i Cervera de la Marenda. Els trens provinents de Barcelona ja podien connectar amb els ferrocarrils francesos del Midi. Es trencava definitivament l'a\xc3\xafllament de Catalunya respecte de la resta d'Europa._NEWLINE_Al final del segle XIX, arrib\xc3\xa0 l'\xc3\xa8poca de les grans fusions d'empreses ferrovi\xc3\xa0ries i la l\xc3\xadnia de Portbou s'integr\xc3\xa0 dins la companyia de Madrid a Zaragoza y Alicante (MZA), que l'explotaria dins l'anomenada Xarxa Catalana. Durant la Guerra Civil Espanyola aquesta l\xc3\xadnia fou l'eix vital d'enlla\xc3\xa7 amb Fran\xc3\xa7a i el 1941 pass\xc3\xa0 a dependre de la nova empresa ferrovi\xc3\xa0ria estatal Red Nacional de los Ferrocarriles Espa\xc3\xb1oles (RENFE)._NEWLINE_A partir dels anys 50 la l\xc3\xadnia va ser progressivament modernitzada, primer amb l'electrificaci\xc3\xb3 fins a Girona (1958), que posteriorment s'ampliaria fins a Portbou (1964), i tamb\xc3\xa9 amb nous sistemes de senyalitzaci\xc3\xb3 i seguretat. El 1977 es complet\xc3\xa0 la instal\xc2\xb7laci\xc3\xb3 de la doble via a tot el tra\xc3\xa7at."